Nu starter nye politiske drøftelser om skoletilbuddet i Gellerup, Toveshøj og Bispehaven. Men debatten er ikke isoleret til vestbyen. Den mest vidtgående model vil give mange skoler i Aarhus en bid af vestbyen.

Annonce

AARHUS: Aarhus Byråd skal nu i gang med en ny politisk debat om skoletilbuddet i vestbyen. Efter det mislykkede forsøg hen over sommeren på at skabe store skoledistrikter i hele kommunen - et forsøg, der skabte så store forældreprotester, at politikerne droppede det - starter man nu på en frisk. Det sker med et oplæg til en politisk debat fra børn- og ungerådmand Thomas Medom (SF) og borgmester Jacob Bundsgaard. Oplægget skal snart behandles i byrådet, og heri foreslår de to toppolitikere, at byrådet i foråret og sommeren 2019 drøfter skoletilbuddet i Gellerup, Toveshøj og Bispehaven i tæt parløb med udviklingsplanerne for de tre områder, hvor man arbejder på at nedbryde parallelsamfund. Oplægget indeholder to scenarier til skolemodeller. Men først nogle ord om baggrunden: - Ambitionen er, at flere børn i Aarhus skal klare sig bedre i skolen og lykkes i livet. I mange år har vi arbejdet med at løfte det faglige niveau og at tiltrække elever. Nogle gør det godt, men det er ikke lykkedes alle steder. Derfor er forsøget at skabe en proces, der kan afklare, hvilket skoletilbud, vi skal give børn og unge med bopæl i Gellerup, Toveshøj og Bispehaven, forklarer børn- og ungerådmand Thomas Medom.

- Ambitionen er at flere børn og unge skal klare sig bedre i skolen og lykkes i livet, siger rådmand for Børn og Unge, Thomas Medom (SF), der her er fotograferet ved et tidligere besøg i en institution i Langenæsstien. Foto: Axel Schütt

Annonce

To modeller

Overordnet set tegner oplægget to typer af muligheder, man kan organisere skoletilbuddet på. Den første model er at styrke de lokale skoler i Gellerup, Toveshøj og Bispehaven både fagligt og fysisk med bedre rammer, der understøtter pædagogikken, så man får mere attraktive skoler, som flere vil tilvælge. For udfordringen i dag er især, at flere skoler får meget få elever fra eget distrikt. Den anden model er at sprede børnene fra vestbyen til andre dele af kommunen, hvor andelen af børn med dansk som andetsprog ikke er så høj. Det gør man for så vidt i forvejen i form af den såkaldte "bussing"-model, hvor børn med sprogstøttebehov i busser køres ud på andre skoler, hvor der er et flertal af etniske danske børn. Denne model kan udvides til flere børn eller den kan mere gennemgribende ændres gennem såkaldte ø-distrikter i andre dele af byen, lyder forslaget.

Byrådet skal til foråret drøfte nye modeller for skoletilbuddet i vestbyen, som blandt andet Tovshøjskolen er en del af. Foto: Axel Schütt

Annonce

En bid af vestbyen